На основу члана 20. и 32. став 1. тачка 6. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018), члана 2., 3., 4. и 9. Закона о комуналним делатностима („Службени гласник РС“, број 88/2011, 104/2016 и 95/2018), члана 4. и 39. Закона о прекршајима („Службени гласник РС“, бр. 65/2013, 13/2016 и 98/2016 – одлука УС), чл. 13. и 14. Уредбе о начину и условима за отпочињање обављања комуналних делатности („Службени гласник РС“, број 13/2018 и 66/2018), као и члана 15., 40. и 152. Статута општине Владичин Хан („Службени гласник Града Врања“, број 4/2019), Скупштина општине Владичин Хан, на седници одржаној дана 07.04.2019. године, донела је

**ОДЛУКУ**

**О ЈАВНОЈ РАСВЕТИ НА ТЕРИТОРИЈИ ОПШТИНЕ ВЛАДИЧИН ХАН**

**I ОПШТЕ ОДРЕДБЕ**

**Члан 1.**

Одлуком о јавној расвети (у даљем тексту: Одлука) регулишу се услови за вршење послова јавне расвете, а нарочито поверавање послова јавне расвете, редовно одржавање јавне расвете и редовно снабдевање електричном енергијом.

**Јавна расвета**

**Члан 2.**

Под јавном расветом, у смислу одредаба ове Одлуке, подразумева се систем енергетских објеката, инсталација и уређаја за осветљавање јавних површина.

Као јавне површине, у смислу одредаба ове Одлуке, подразумевају се: улице, путеви, мостови, пешачке површине поред стамбених и других објеката, паркови, паркинзи и зелене површине у стамбеним насељима, декоративна (фасадна) расвета верских објеката и институција, објекти за рекреацију који се налазе у јавној својини, гробља, уређена речна обала и друге површине на којима је предвиђена изградња јавне расвете на територији општине Владичин Хан.

**Послови јавне расвете**

**Члан 3.**

Под пословима јавне расвете, у смислу одредаба ове Одлуке, подразумевају се:

1. изградња и реконструкција објеката и инсталација јавне расвете;
2. редовно снабдевање електричном енергијом за јавну расвету;
3. редовно одржавање јавне расвете.

**II НАЧИН ВРШЕЊА ПОСЛОВА ЈАВНЕ РАСВЕТЕ**

**Поверавање послова**

**Члан 4.**

Послови јавне расвете могу се поверити на вршење јавном предузећу, привредном друштву, предузетнику и правном лицу које испуњава услове из члана 13. и 14. Уредбе о начину и условима за отпочињање обављања комуналних делатности („Службени гласник РС“, бр. 13/2018 и 66/2018).

Послове изградње и реконструкција објеката и инсталација јавне расвете обавља надлежни орган општине Владичин Хан.

Редовно снабдевање електричном енергијом за јавну расвету, уговара надлежни орган општине Владичин Хан.

Послови одржавања јавне расвете на територији општине Владичин Хан, поверавају се Јавном предузећу за комунално уређење Владичин Хан (у даљем тексту: Предузеће).

**Изградња и реконструкција објеката и инсталација јавне расвете, редовно снабдевање и редовно одржавање јавне расвете**

**Члан 5**.

Уколико Месне заједнице учествују у финансирању послова изградње и реконструкције објеката и инсталација јавне расвете или послова редовног одржавања јавне расвете, средства за наведене послове се планирају годишњим Планом рада и финансијским планом Месне заједнице.

**Члан 6.**

Под редовним снабдевањем електричном енергијом за јавну расвету, подразумева се редовна испорука електричне енергије.

Редовно снабдевање електричном енергијом за јавну расвету регулише се уговором који закључују одабрани понуђач по спроведеној јавној набавци и надлежни орган општине Владичин Хан.

Уговором из става 2. овог члана ближе се уређује начин снабдевања, рокови плаћања, као и друга питања од значаја за функционисање јавне расвете.

**Члан 7.**

Под редовним одржавањем јавне расвете подразумева се одржавање енергетских објеката, инсталација и уређаја за јавну расвету у исправном стању за њено функционисање.

Одржавање објеката и инсталација јавне расвете обухвата редовну замену светлећих тела (замена сијалица, пригушница, грла, упаљача, заштитних стакала, прегорелих каблова и др.), редовно чишћење, антикорозивну заштиту, бојење и прање стубова и светлећих тела, као и радови на другим уређајима и инсталацијама објеката јавне расвете.

Под одржавањем објеката и инсталација јавне расвете сматрају се и радови којима се врши замена постојећих светлећих тела савременијим.

Редовно одржавање јавне расвете регулише се уговором који закључује општина Владичин Хан, као инвеститор са Предузећем, као извођачем радова.

**Постављање рекламних ознака на објекте јавног осветљења**

**Члан 8.**

Одељење за урбанизам, имовинскоправне, комуналне и грађевинске послове Општинске управе општине Владичин Хан даје сагласност за постављање и уклањање рекламних ознака са објеката јавног осветљења, односно њихово прикључење, коришћење и искључење из система јавног осветљења.

Одељење из става 1. овог члана, врши надзор на постављању и уклањању рекламних ознака са објеката јавног осветљења, односно њиховом прикључењу, коришћењу и искључењу из система јавног осветљења.

**Забрањене радње**

**Члан 9.**

Забрањено је неовлашћено:

* + уклањање и рушење објеката и инсталација јавне расвете;
  + прикључивање на објекте и инсталације јавне расвете;
  + постављање рекламних паноа, причвршћивање објеката и ствари и лепљење плаката на објекте и инсталације јавне расвете, без сагласности Одељења за урбанизам, имовинскоправне, комуналне и грађевинске послове Општинске управе општине Владичин Хан;
  + прљање и на други начин оштећивање објеката и инсталација јавне расвете.

**III** **ПРАВА И ОБАВЕЗЕ ВРШИЛАЦА КОМУНАЛНЕ ДЕЛАТНОСТИ И КОРИСНИКА КОМУНАЛНИХ УСЛУГА**

**Изјашњавање корисника комуналних услуга о квалитету услуга**

**Члан 10.**

Предузеће је дужно да једном годишње спроведе поступак изјашњавања корисника о квалитету пружања услуга (у даљем тексту: Изјашњавање) у трајању од најмање 30 дана.

Јавни позив за изјашњавање из става 1. овог члана, Предузеће објављује у средствима јавног информисања, у електронском облику на интернет страници Предузећа и на интернет страници општине Владичин Хан.

Предузеће је дужно да у року од 15 дана од дана завршетка изјашњавања достави оснивачу извештај о резултатима изјашњавања корисника о квалитету пружања комуналних услуга.

Уколико су резултати изјашњавања корисника комуналних услуга такви да већина корисника није задовољна пруженом комуналном услугом Предузећа, надлежни орган Општинске управе Општине Владичин Хан за комуналне послове саставља Нацрт мера за отклањање недостатака наведених у изјашњавању корисника и заједно са Извештајем о резултатима изјашњавања корисника о квалитету пружених услуга Предузећа, доставља Општинском већу општине Владичин Хан.

Општинско веће општине Владичин Хан доноси мере за отклањање наведених недостатака, којим налаже Предузећу да отклони недостатке у року који не може бити дужи од 90 дана.

Општинско веће општине Владичин Хан доставља усвојене мере за отклањање наведених недостатака Скупштини општине Владичин Хан, ради обавештавања.

Корисници услуга могу континуирано у току године достављати питања, примедбе и предлоге Предузећу, преко интернет странице Предузећа или писменим путем на адресу Предузећа.

Предузеће је дужно да на достављена питања, примедбе и предлоге одговори у року од 8 дана.

**Обавезе вршиоца комуналне делатности**

**Члан 11.**

Вршилац комуналне делатности дужан је да организује свој рад и пословање на начин којим се обезбеђује:

1. трајно и несметано пружање комуналних услуга корисницима под условима и на начин уређен законом, прописима и стандардима донесеним на основу закона;
2. прописани или уговорени обим и квалитет комуналних услуга, који подразумева тачност у погледу рокова и сигурност корисника у добијању услуга;
3. предузимање мера одржавања, развоја и заштите комуналних објеката, постројења и опреме, који служе за обављање комуналних делатности;
4. развој и унапређење квалитета и врсти комуналних услуга, као и унапређење организације и ефикасности рада.

**Обавезе вршиоца комуналне делатности у случају планираних прекида испоруке**

**Члан 12.**

Вршилац комуналне делатности дужан је да у средствима јавног информисања или на други погодан начин обавести кориснике комуналних услуга о планираним или очекиваним сметњама и прекидима, који ће настати или могу настати у пружању комуналних услуга, најкасније 24 сата пре очекиваног прекида у пружању тих услуга.

**Обавезе вршиоца комуналне делатности у случају непланираних прекида испоруке**

**Члан 13.**

У случају наступања непланираних или неочекиваних поремећаја или прекида у пружању комуналних услуга, односно обављању комуналних делатности, вршилац комуналне делатности дужан је да одмах о томе обавести Општинско веће општине Владичин Хан и да истовремено предузме мере за отклањање узрока поремећаја.

Уколико вршилац комуналне делатности то не учини у року који одреди Општинско веће општине Владичин Хан, Општинско веће има право да предузме мере за хитну заштиту комуналних објеката и друге имовине која је угрожена на терет вршиоца комуналне делатности.

**Обавезе јединице локалне самоуправе у случају непланираних прекида испоруке**

**Члан 14.**

По пријему обавештења о непланираном прекиду испоруке, односно по утврђивању поремећаја или прекида у пружању комуналних услуга, Општинско веће општине Владичин Хан дужно је да:

1. одреди ред првенства и начин пружања услуга оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета;
2. предузме мере за хитну заштиту комуналних објеката и друге имовине која је угрожена;
3. утврди разлоге и евентуалну одговорност за поремећај, односно прекид вршења делатности и учињену штету.

**IV НАДЗОР**

**Члан 15.**

Надзор над применом одредаба ове одлуке врши Општинска управа општине Владичин Хан, преко својих инспекцијских органа.

Послове инспекцијског надзора над спровођењем одредаба ове одлуке врши комунални инспектор и комунални редари.

На решење комуналног инспектора може се изјавити жалба Општинском већу општине Владичин Хан у року од 15 дана од дана достављања решења.

Жалба изјављена на решење комуналног инспектора не задржава његово извршење.

**Члан 16.**

Контролу и одржавање комуналног реда у овој области обавља комунална инспекција.

Комунални инспектор је овлашћен да у вршењу комуналних послова, присуством на лицу места:

* + спречава нарушавање комуналног реда прописаног овом Одлуком;
  + успоставља нарушени ред применом својих овлашћења утврђених законом;
  + издаје прекршајни налог за прекршаје за које је предвиђена новчана казна у фиксном износу, у складу са одредбама ове одлуке и Закона о прекршајима;
  + предузима друге мере у складу са својим овлашћењима прописаним законом.

**V КАЗНЕНЕ ОДРЕДБЕ**

**Члан 17.**

Новчаном казном у фиксном износу од 50.000,00 динара казниће се за прекршај Предузеће ако не одржава објекте и инсталације јавне расвете у исправном стању.

Новчаном казном у фиксном износу од 10.000,00 динара казниће се за прекршај из става 1. овог члана и одговорно лице у Предузећу.

**Члан 18.**

Новчаном казном у фиксном износу од 100.000,000 динара казниће се за прекршај правно лице ако се неовлашћено прикључује на објекте и инсталације јавне расвете (члан 9. став 1. алинеја 2.).

Новчаном казном у фиксном износу од 25.000,00 динара казниће се за прекршај из става 1. овог члана и одговорно лице у правном лицу.

Новчаном казном у фиксном износу од 50.000,00 динара казниће се предузетник ако учини прекршај из става 1. овог члана.

Новчаном казном у фиксном износу од 20.000,00 динара казниће се физичко лице ако учини прекршај из става 1. овог члана.

**Члан 19.**

Новчаном казном у фиксном износу од 75.000,000 динара казниће се за прекршај правно лице ако уклања, руши, прља и на други начин оштећује објекте и инсталације јавне расвете (члан 9. став 1. алинеја 1.)

Новчаном казном у фиксном износу од 20.000,00 динара казниће се за прекршај из става 1. овог члана и одговорно лице у правном лицу.

Новчаном казном у фиксном износу од 45.000,00 динара казниће се предузетник ако учини прекршај из става 1. овог члана.

Новчаном казном у фиксном износу од 15.000,00 динара казниће се физичко лице ако учини прекршај из става 1. овог члана.

**Члан 20.**

Новчаном казном у фиксном износу од 50.000,00 динара казниће се за прекршај правно лице ако без сагласности Одељењa за урбанизам, имовинскоправне, комуналне и грађевинске послове Општинске управе општине Владичин Хан поставља рекламне паное, врши причвршћивање објеката и ствари и лепљење плаката на објекте и инсталације јавне расвете (члан 9. став 1. алинеја 3.).

Новчаном казном у фиксном износу од 15.000,00 динара казниће се за прекршај из става 1. овог члана и одговорно лице у правном лицу.

Новчаном казном у фиксном износу од 30.000,00 динара казниће се предузетник ако учини прекршај из става 1. овог члана.

Новчаном казном у фиксном износу од 10.000,00 динара казниће се физичко лице ако учини прекршај из става 1. овог члана.

**VI ЗАВРШНЕ ОДРЕДБЕ**

**Члан 21.**

Ова Одлука ступа на снагу осмог дана од дана објављивања у "Службеном гласнику града Врања".

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/7/19-I**

**П Р Е Д С Е Д Н И Ц А**

**Данијела Поповић**